Diari Oficial de la Generalitat Valenciana


Sumari del DOGV 7672, del 04-12-2015 (2015/9883)

DECRET 218/2015, de 4 de desembre, del Consell, pel qual es crea la Distinció per la Defensa dels Drets i Llibertats Constitucionals.
-------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/12/04/218**

### Versions

 02/12/2023 - Actualitat  Text inicial: 05/12/2015 - 01/12/2023 

### Dades del document

Número de DOGV
:   7672

Data del DOGV
:   04-12-2015

Secció del DOGV
:   I. DISPOSICIONS GENERALS

Número del document
:   2015/9883


Data del document
:   04-12-2015

Organisme emissor


Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 02.12.2023 -**

**Decret 218/2015, de 4 de desembre, del Consell, pel qual es crea la Distinció per la Defensa dels Drets i Llibertats Constitucionals.**

[**(DOGV núm. 7672 de 04.12.2015)**](https://dogv.gva.es/datos/2015/12/04/pdf/2015_9883.pdf)

 

 

El 31 d’octubre de 1978 les Corts constituents van aprovar el text de la Constitució que després va ser ratificada en referèndum, el 6 de desembre de 1978.

La Constitució espanyola de 1978 va nàixer amb la vocació, expressada en el seu preàmbul, de garantir la convivència democràtica i consolidar l’Estat Social i Democràtic de Dret; també amb el compromís de garantir l’exercici dels drets i llibertats individuals i col·lectius i de defendre les cultures, llengües i institucions de tots els pobles que viuen en un territori comú, als quals, en el seu article 2, reconeix el dret a l’autonomia.

El consens aconseguit amb el pacte constitucional de 1978 va ser un triomf col·lectiu, perquè la seua elaboració es va dur a terme des del pluralisme polític, en un esforç de concòrdia i amistat civil que buscava acabar definitivament amb l’estigma de la divisió i enfrontament que havia assolat la història espanyola del segle passat. La Constitució espanyola, i especialment el seu procés de debat i formulació, ens va ensenyar a matisar, a acceptar les raons de l’altre, i a entendre les discrepàncies com a diversitat.

És evident que la Constitució ha experimentat l’impacte de canvis socials molt importants, i que hi ha propostes més que fundades sobre la conveniència d’actualitzar el text constitucional, en especial quan la crisi econòmica ha posat en entredit l’actuació dels poders públics per a satisfer els mateixos valors establits en la Constitució: la llibertat, la igualtat, el pluralisme i la dignitat de la persona. Qualsevol canvi, això no obstant, no pot oblidar la part positiva d’una experiència, ni l’acceptació tranquil·la d’elements bàsics de la cultura constitucional assumits pel poble valencià, pel poble espanyol per primera vegada en la història.

Amb la commemoració del dia de la Constitució Espanyola i amb la creació d’una distinció, de caràcter honorífic, en reconeixement d’una acció o d’una trajectòria en defensa dels drets i llibertats públiques, dels valors constitucionals, democràtics i de convivència, es pretén retre tribut a aquelles persones i institucions que hagen destacat en la lluita pels drets, llibertats i deures que arreplega el títol I de la Constitució com a condició per a l’exercici plural de l’acció política, que ha de ser, sobretot i en primer lloc, acció ciutadana. ****[1]****

En virtut d’allò que s’ha exposat, després d’haver-se seguit els tràmits que estableix l’article 43 de la Llei 5/1983, de 30 de desembre, de la Generalitat, del Consell, a proposta del president de la Generalitat i amb la deliberació prèvia del Consell, en la reunió del dia 4 de desembre de 2015,

 

 

DECRETE

 

**Article 1. Objecte**

El Consell commemorarà solemnement, cada 6 de desembre, l’aniversari de la Constitució espanyola, d’acord amb el que disposa aquest decret.

 

**Article 2. Seu de la celebració******[2]****

La celebració solemne pel Consell de l’aniversari de la Constitució Espanyola es podrà dur a terme en qualsevol municipi de la Comunitat Valenciana.

 

**Article 3. Distincions**

1. El Consell, mitjançant un decret, podrà atorgar anualment dues distincions: una d’elles destinada a una persona física, i l’altra a una persona jurídica, en reconeixement de la seua especial labor, lluita o trajectòria en favor dels drets i llibertats públiques continguts en la Constitució.

2. En el cas de les persones físiques, aquestes distincions podran ser atorgades a títol pòstum.

3. Les dites distincions, que s’anomenaran *Distincions per la Defensa dels Drets i Llibertats Constitucionals*, tindran un caràcter honorífic i no comportaran cap obligació econòmica per a la Generalitat.

4. La concessió de les distincions es publicarà en el *Diari Oficial de la Comunitat Valenciana*, amb antelació a la celebració de l’acte formal del seu atorgament.

 

**Article 4. Altres actes******[3]****

Sense perjudici del que disposen els articles anteriors, el Consell podrà acordar la realització d’altres actes i activitats que considere oportuns al voltant de la commemoració del dia de la Constitució Espanyola.

 

 

DISPOSICIÓ ADDICIONAL

 

**Única. No incidència en matèria de despesa**

L’aplicació del que disposa aquest decret no implicarà increment de despesa en el pressupost de cap departament de la Generalitat, i qualsevol obligació que sorgisca haurà d’atendre’s a càrrec dels mitjans materials i personals previstos en el pressupost ordinari de la Presidència de la Generalitat.

 

 

DISPOSICIÓ FINAL

 

**Única. Entrada en vigor**

El present decret entrarà en vigor l’endemà de la publicació en el *Diari Oficial de la Comunitat Valenciana*.

 

València, 4 de desembre de 2015

 

El president de la Generalitat,  
 XIMO PUIG I FERRER

 

 

 

---

****[1]****El paràgraf cinqué es modifica i el paràgraf sisé se suprimeix pel [**Decret 205/2023, de 28 de novembre, del Consell**](https://dogv.gva.es/va/eli/es-vc/d/2023/11/28/205/), de modificació del Decret 218/2015, de 4 de desembre, del Consell, pel qual es crea la Distinció per la Defensa dels Drets i Llibertats Constitucionals (DOGV núm. 9737 de 01.12.2023).

****[2]****L’article 2 es modifica pel [**Decret 205/2023, de 28 de novembre, del Consell**](https://dogv.gva.es/va/eli/es-vc/d/2023/11/28/205/).

****[3]****L’article 4 es modifica pel [**Decret 205/2023, de 28 de novembre, del Consell**](https://dogv.gva.es/va/eli/es-vc/d/2023/11/28/205/).


Còpia Permalink ELI